Sommerhalvåret er ikke kun ensbetydende med solskin og varme - men også for risikoen for kraftige byger der kan give skybrud. For første gang i år er den reelle risiko til stede i dag, når kraftige byger i dagens løb bevæger sig op over den vestlige del af landet, fra syd. I øjeblikket passerer en svag varmfront landet fra syd, og det giver her til morgen skyer mange steder. I den sydlige del af landet er det efterhånden klaret op, og temperaturerne stiger i eftermiddagens løb til mellem 17 og 20 graders varme. Varmluften er dog langt fra stabil, og det betyder at der let dannes områder med kraftige byger - der sagtens kan være med torden. I øjeblikket vurderer vi på TV 2 VEJRET at risikoen for skybrud og kraftige tordenbyger er størst over den sydlige,- centrale- og vestlige del af Jylland, men det kan ikke udelukkes at man også på dele af Fyn eller længere mod nord kan få kraftige byger. TV 2 VEJRETs varsel for skybrud gældende fra klokken 15 i dag. I det gule område er risikoen for skybrud i eftermiddag størst Foto: Screendump / TV 2 VEJRET Bygerne dannes fra først på eftermiddagen og intensiveres, og kan fortsat husere flere steder i aftentimerne. Lokalt kan der falde over 30 mm regn i forbindelse med de kraftige byger, og samtidigt kan der forventes skybrud hvor der falder mindst 15 mm regn på 30 minutter. TV 2 VEJRET følger naturligvis vejrudviklingen dagen igennem.
I dagens løb kan kraftige regn- og tordenbyger ramme store dele af Jylland.